[{"text_idx": "#000001", "text": "Gyda deg diwrnod i fynd tan fod Cwpan y Byd 2022 yn dechrau, mae Canolfan S4C Yr Egin yn falch o gyhoeddi y bydd yna ardal i gefnogwyr neu \u2018Fanzone\u2019 ar gael i bawb fwynhau gemau ti\u0302m pe\u0302l-droed Cymru. Mi fydd Cymru yn chwarae Unol Daleithiau America ar y 21ain o Dachwedd am 7yh, Iran ar y 25ain o Dachwedd am 10yb a Lloegr ar y 29ain o Dachwedd am 7yh, fel rhan o rownd grw\u0302p y twrnament. Mae yna felly groeso mawr i bawb - yn unigolion, grwpiau, teuluoedd a chymdeithasau, i ddod i wylio\u2019r gemau ar sgri\u0302n fawr yn Yr Egin, a hynny am ddim. Dywedodd Carys Ifan, Cyfarwyddwr Canolfan S4C Yr Egin, \u201cDyma bencampwriaeth nad yw Cymru wedi bod yn rhan ohono ers 1958 ac mae\u2019n bleser llwyr cynnig Yr Egin fel man i bawb gefnogi\u2019r ti\u0302m cenedlaethol. Gorau chwarae cyd-chwarae yw arwyddair y ti\u0302m pel-droed, byswn i'n dweud bod cyd-wylio a chyd-ddathlu llwyddiant ti\u0302m Cymru hefyd yn bwysig tu hwnt a mi fydd yna lot o hwyl i bawb o bob oedran wrth ddod ynghyd i gefnogi a mwynhau\u2019r arlwy a sylwebaeth S4C.\u201d Y cyfan sydd angen gwneud er mwyn mynychu yw cofrestru eich lle ar ein gwefan \u2013 yregin.cymru. Mi fydd y caffi a\u2019r bar ar agor yn ystod y gemau i chi gael diod a lluniaeth tra\u2019n mwynhau\u2019r pel-droed ac mi fydd yna awyrgylch cyfeillgar a chroesawgar yma wrth gwrs, felly mae\u2019n le perffaith i ddod a\u2019ch plant i wylio ti\u0302m Cymru. Cofiwch hefyd i fynd ati i ddysgu ca\u0302n arbennig a recordiwyd yn Yr Egin rhai wythnosau yn o\u0302l - \u2018O Sir Ga\u0302r i Qatar\u2019. Mi ddaeth yna bron i fil o blant o 27 ysgol yn Sir Gaerfyrddin at ei gilydd i berfformio a recordio \u2018O Sir Ga\u0302r i Qatar\u2019, ca\u0302n arbennig i gefnogi ymgyrch ti\u0302m pe\u0302l-droed Cymru yng Nghwpan y Byd eleni. Mi roedd cyfansoddi, perfformio a recordio'r ga\u0302n yn brosiect ar y cyd rhwng Canolfan S4C Yr Egin, Menter Cwm Gwendraeth Elli, Menter Gorllewin Sir Ga\u0302r a Menter Dinefwr. Cyfansoddwyd y ga\u0302n gan aelodau Theatr Plant y Cwm (clwb sy\u2019n cael ei redeg gan Fenter Cwm Gwendraeth Elli) ar y cyd gyda\u2019r canwr a\u2019r cyfansoddwr, Steffan Rhys Williams, mewn gweithdy cyfansoddi. Dywedodd Llinos Jones, Swyddog Ymgysylltu Yr Egin, \u201cUnwaith i mi glywed y ga\u0302n, roedden i'n benderfynol y dylai pob plentyn yn Sir Ga\u0302r gael y cyfle i ddysgu\u2019r ga\u0302n hon, a dod yma i'r Egin i'w recordio. Dwi mor falch fod hynny wedi gallu digwydd ac mae hi wir wedi bod yn bleser gweld y plant yn cael profiad bythgofiadwy wrth wneud. Mae\u2019n diolch ni\u2019n fawr i\u2019r holl ysgolion sydd wedi cymryd rhan, i Steffan Rhys Williams am gyd-gyfansoddi a gwneud y broses recordio\u2019n bosib, ac i'r mentrau iaith leol am eu gwaith ar y prosiect.\u201d Ychwanegodd Elen Davies o Fenter Cwm Gwendraeth Elli \u201cBraf oedd cael chwarae rhan mor flaen llaw yn rhoi platfform i ddisgyblion Sir Ga\u0302r i floeddio canu eu cefnogaeth i di\u0302m pe\u0302l-droed Cymru. Roedd bod yn rhan o\u2019r prosiect yn brofiad arbennig iawn, bydd yn bendant yn aros yn y cof. Diolch yn fawr i di\u0302m yr Egin ac i Llinos. Ymunwch a\u0302 ni wrth i ni gefnogi Cymru.\u201d Cafodd y ga\u0302n, sydd bellach yn anthem i blant ysgolion cynradd Sir Ga\u0302r, i'w rhyddhau yn nigwyddiad Hwyl yr Hydref a gynhaliwyd yn Yr Egin ac mae\u2019n bosib i chi ymuno a dysgu\u2019r geiriau drwy fynd i'n gwefan \u2013 yregin.cymru Ymunwch a\u0302 ni dros yr wythnosau nesa\u2019 wrth i ni roi sbin ar arwyddair ti\u0302m pe\u0302l-droed Cymru... Gorau Chwarae, Cyd Chwarae - Gorau Cefnogi, Cyd Gefnogi.Dewch i fod yn rhan o'r Wal Goch drwy ddod i fwynhau\u2019r gemau yma yng Nghanolfan S4C yr Egin."}]